Doodskis-2: Parool word heroorweegWillem Oosthuyzen (voor) en Theo Martins Jackson in die hof. Foto: Maroela Media ŉ Mosie is ingedien waarvolgens Theo Martins Jackson en Willem Oosthuyzen se parool herroep kan word. Singabakho Nxumalo, woordvoerder van die departement van korrektiewe dienste (DKD), het aan Maroela Media gesê die twee mans se parool word heroorweeg omdat die slagoffer se familie nie in die saak geken is nie. Een van die mans wat skuldig bevind is op etlike aanklagte in die opspraakwekkende doodskis-saak, is reeds Woensdag op parool vrygelaat. Jackson is verlede week ná twee en ’n half jaar agter tralies op parool vrygelaat. Oosthuyzen, is steeds in aanhouding, en sou ook binnekort vrygelaat word. Hul aansoek om parool is vroeg in Februarie toegestaan. Die korrektiewe toesig- en paroolraad het vroeër gesê hy het besluit om parool toe te staan nadat hulle die minimum vereiste tydperk van hul vonnisse asook die nodige rehabilitasieprogramme suksesvol voltooi het. Die twee mans sou onder korrektiewe toesig bly en sou volgens hul vonnisvoorwaardes gemonitor word tot die vervaldatum van die vonnisse. Jackson en Oosthuyzen is in 2017 gevonnis op ŉ reeks aanklagte nadat daar bevind is hulle het Victor Mlotshwa aangerand en in ŉ doodskis ingedwing. ŉ Video van die voorval is wyd op sosiale media versprei. Die twee mans is oorspronklik in die rondgaande hof in Middelburg onderskeidelik tot effektief 11 jaar en 14 jaar tronkstraf gevonnis. Hul appèl teen hul skuldigbevinding en vonnisse is in November in die appèlhof in Bloemfontein toegestaan. Die appèlhof het die skuldigbevinding en vonnisse wat in die rondgaande hof in Middelburg opgelê is ter syde gestel. Dié hof het albei mans skuldig bevind aan aanranding met die doel om ernstig te beseer en ontvoering. Jackson is ook skuldig bevind aan regsverydeling. Die ander aanklagte, van onder meer poging tot moord, is ter syde gestel. Oosthuyzen en Jackson is toe tot effektief vyf jaar tronkstraf gevonnis. Die vonnisse is terugwerkend tot 25 Augustus 2017.